b'\n_START_ARTICLE_\nProteinbinding\n_START_PARAGRAPH_\nProteinbinding d\xc3\xa6kker i farmakokinetikken over det faktum, at mange l\xc3\xa6gemidler bindes reversibelt til proteiner i blodplasma og v\xc3\xa6v. Binding og frigivelse sker p\xc3\xa5 meget kort tid, s\xc3\xa5ledes at en kemisk ligev\xc3\xa6gt imellem bundet og frit l\xc3\xa6gemiddel indtr\xc3\xa6der i l\xc3\xb8bet af millisekunder. Det er udelukkende den frie del af et l\xc3\xa6gemiddel, der binder sig til receptorer i kroppen, og s\xc3\xa5ledes er det kun det frie l\xc3\xa6gemiddel, der kan ud\xc3\xb8ve sin virkning, medmindre virkningen netop relaterer sig til proteinbindingen._NEWLINE_Sure l\xc3\xa6gemidler bindes prim\xc3\xa6rt til albumin, og basiske l\xc3\xa6gemidler bindes prim\xc3\xa6rt til \xce\xb1-1-glykoprotein._NEWLINE_Hvis et l\xc3\xa6gemiddel er kraftigt bundet til proteiner i v\xc3\xa6vene, stiger dets fordelingsvolumen, idet kun en mindre del af l\xc3\xa6gemidlet s\xc3\xa5 vil v\xc3\xa6re til stede i blodplasma.'